b'\n_START_ARTICLE_\nAlexandru cel Bun\n_START_SECTION_\nVia\xc8\x9b\xc4\x83 \xc8\x99i domnie\n_START_PARAGRAPH_\nAlexandru cel Bun a fost fiul lui Roman I Mu\xc8\x99at, domn al Moldovei \xc3\xaentre anii 1400 - 1432, \xc8\x99i al Anastasiei Mu\xc8\x99at._NEWLINE_Potrivit celor scrise de Grigore Ureche, Alexandru cel Bun a \xc3\xaentreprins o important\xc4\x83 oper\xc4\x83 de organizare politic\xc4\x83, administrativ\xc4\x83 \xc8\x99i ecleziastic\xc4\x83 a Moldovei. A \xc3\xaencurajat comer\xc8\x9bul, confirm\xc3\xa2nd negustorilor polonezi un larg privilegiu \xc3\xaen 1408, act \xc3\xaen care este atestat \xc8\x99i ora\xc8\x99ul Ia\xc8\x99i. A ob\xc8\x9binut recunoa\xc8\x99terea Mitropoliei Moldovei de c\xc4\x83tre Patriarhia de Constantinopol. \xc3\x8en 1402 (dup\xc4\x83 al\xc8\x9bi istorici \xc3\xaen 1415) a adus de la Cetatea Alb\xc4\x83 la Suceava moa\xc8\x99tele Sf\xc3\xa2ntului Ioan cel Nou. Ini\xc8\x9bial, moa\xc8\x99tele au fost depuse la biserica din cartierul Mir\xc4\x83u\xc8\x9bi din Suceava, dup\xc4\x83 care au fost mutate mai t\xc3\xa2rziu la m\xc4\x83n\xc4\x83stirea \xe2\x80\x9eSf\xc3\xa2ntul Ioan cel Nou\xe2\x80\x9d de la Suceava._NEWLINE_Acest eveniment al aducerii moa\xc8\x99telor Sf\xc3\xa2ntului Ioan cel Nou de la Suceava, are o \xc3\xaensemn\xc4\x83tate deosebit\xc4\x83 \xc3\xaen con\xc8\x99tiin\xc8\x9ba public\xc4\x83 a poporului moldovean, fiind zugr\xc4\x83vit \xc3\xaen multe din frescele bisericilor \xc8\x99i m\xc4\x83n\xc4\x83stirilor din Moldova. Una din ele, cea de la m\xc4\x83n\xc4\x83stirea "Sf\xc3\xa2ntul Ioan cel Nou" de la Suceava, \xc3\xaenf\xc4\x83\xc8\x9bi\xc8\x99\xc3\xa2nd alaiul domnesc \xc3\xaen ultima fresc\xc4\x83 din suita de patru ce reprezint\xc4\x83 martiriul Sf\xc3\xa2ntului, frescele fiind amplasate pe peretele vestic al clisiarni\xc8\x9bei din incinta m\xc4\x83n\xc4\x83stirii._NEWLINE_Acela\xc8\x99i eveniment poate fi v\xc4\x83zut \xc8\x99i pe peretele sudic al bisericii m\xc4\x83n\xc4\x83stirii Vorone\xc8\x9b, la finalul nara\xc8\x9biunii iconografice al acatistului Sf. Ioan cel Nou de la Suceava._NEWLINE_Lunga sa domnie - de 32 de ani - a corespuns, \xc3\xaen general, unei perioade de pace, rezultat al politicii extrem de abile a domnului moldovean, care a men\xc8\x9binut echilibrul \xc3\xaentre Ungaria \xc8\x99i Polonia. Astfel, recunosc\xc3\xa2nd suzeranitatea lui Vladislav II Iagello - a \xc3\xaencheiat tratate de pace cu acesta \xc3\xaen 1402, 1404, 1407, 1411 \xc8\x99i 1415 f\xc4\x83g\xc4\x83duindu-i acestuia sfat \xc8\x99i ajutor \xc3\xaempotriva oric\xc4\x83rui du\xc8\x99man - Alexandru s-a asigurat de sprijinul Poloniei \xc3\xaen fa\xc8\x9ba oric\xc4\x83rei \xc3\xaencerc\xc4\x83ri a Ungariei de a controla drumul comercial care lega sudul Poloniei, trec\xc3\xa2nd prin Moldova, de gurile Dun\xc4\x83rii, mai precis de cet\xc4\x83\xc8\x9bile Chilia \xc8\x99i Cetatea Alb\xc4\x83._NEWLINE_Acordul dintre Polonia \xc8\x99i Ungaria, \xc3\xaencheiat la Lublau la 15 martie 1412, reprezenta un mare pericol pentru Moldova, fiind primul acord de \xc3\xaemp\xc4\x83r\xc8\x9bire a unui teritoriu rom\xc3\xa2nesc \xc3\xaen sfere de influen\xc8\x9b\xc4\x83. Acordul nu a fost aplicat, datorit\xc4\x83 faptului c\xc4\x83 Alexandru \xc8\x99i-a onorat \xc3\xaentotdeauna obliga\xc8\x9biile rezultate din acceptarea suzeranit\xc4\x83\xc8\x9bii regelui polon \xc8\x99i datorit\xc4\x83 contradic\xc8\x9biilor polono-maghiare._NEWLINE_\xc3\x8en calitate de vasal al lui Vladislav II Iagello, i-a acordat acestuia sprijin militar \xc3\xaen dou\xc4\x83 b\xc4\x83t\xc4\x83lii purtate \xc3\xaempotriva Ordinului Cavalerilor Teutoni: la Gr\xc3\xbcnwald, \xc3\xaen 1410, unde Ordinul teuton a suferit o mare \xc3\xaenfr\xc3\xa2ngere, \xc8\x99i la Marienburg, \xc3\xaen acela\xc8\x99i an. De asemenea, \xc3\xaen timpul s\xc4\x83u, \xc3\xaen 1420, au loc primele confrunt\xc4\x83ri dintre Moldova \xc8\x99i Imperiul Otoman. Turcii au asediat Chilia \xc8\x99i Cetatea Alb\xc4\x83, dar Alexandru a reu\xc8\x99it s\xc4\x83 le apere. Alexandru cel Bun a murit la 1 ianuarie 1432 \xc3\xaen urma unei boli contractate \xc3\xaen luptele dintre Polonia si Ungaria. \xc3\x8en urma lui au r\xc4\x83mas mai mul\xc8\x9bi fii care s-au luptat ani de zile pentru a ocupa tronul._NEWLINE_Ca domn al Moldovei, Alexandru cel Bun avut un blazon format dintr-un scut \xc8\x99i un cap de taur suprapus. Cele 8 fascii orizontale auriu-verde simbolizeaz\xc4\x83 apartenen\xc8\x9ba la dinastiile Basarabilor \xc8\x99i As\xc4\x83ne\xc8\x99tilor iar crinii aurii simbolizau Casa de Anjou, o posibil\xc4\x83 descenden\xc8\x9b\xc4\x83 provenit\xc4\x83 de la Petru I Mu\xc8\x99at, carea a avut la fel, un blazon cu crini\n_START_SECTION_\nFamilie\n_START_PARAGRAPH_\nAlexandru cel Bun a fost c\xc4\x83s\xc4\x83torit de trei ori. Prima so\xc8\x9bie se numea Margareta, fiica palatinului \xc8\x98tefan din Losontz. Ea a f\xc4\x83cut Catedrala Catolic\xc4\x83 din Baia, unde a fost \xc3\xaenmorm\xc3\xa2ntat\xc4\x83. Dup\xc4\x83 moartea ei, Alexandru cel Bun s-a c\xc4\x83s\xc4\x83torit cu Neac\xc8\x99a, numit\xc4\x83 de autorii str\xc4\x83ini Ana care a murit la scurt timp dup\xc4\x83 cununie._NEWLINE_A treia so\xc8\x9bie a fost Ringala, (ortografiat \xc8\x99i Ryngalla), sora lui Vytaudas (marele duce Vitold) \xc8\x99i cumnata lui Vladislav al II-lea Iagello. \xc3\x8en acela\xc8\x99i timp Ringala era \xc3\xaenrudit\xc4\x83 cu Alexandru cel Bun, fiind var\xc4\x83 primar\xc4\x83 cu Anastasia, so\xc8\x9bia lui Roman I \xc8\x99i mama lui Alexandru cel Bun. \xc3\x8enaintea acestei c\xc4\x83s\xc4\x83torii Ringala a fost c\xc4\x83s\xc4\x83torit\xc4\x83 cu ducele de Mazovia, dar aceasta a r\xc4\x83mas v\xc4\x83duv\xc4\x83. Fiul lui Alexandru cel Bun, Ilia\xc8\x99 s-a c\xc4\x83s\xc4\x83torit cu sora mai mic\xc4\x83 a reginei Poloniei, Maria Holsza\xc5\x84ska.'